बढ़ते कोरोना वायरस को लेकर रमजान और नवरात्र से पहले योगी आदित्यनाथ ने लिया बड़ा फैसला
उत्तर प्रदेश में बढ़ते कोरोना वायरस मामलों को लेकर रमज़ान और नवरात्र से पहले मुख्यमंत्री योगी आदित्यनाथ ने शनिवार को बड़ा फैसला लिया है।
लखनऊ। उत्तर प्रदेश में बढ़ते कोरोना वायरस मामलों को लेकर रमज़ान और नवरात्र से पहले मुख्यमंत्री योगी आदित्यनाथ ने शनिवार को बड़ा फैसला लिया है। योगी आदित्यनाथ ने कोरोना के बढ़ते मामलों को देखते हुए लखनऊ में धर्म स्थलों पर 5 से ज़्यादा लोगों के एक साथ जाने पर रोक लगाई है। बता दें कि, 14 अप्रैल से रमजान और 13 अप्रैल से नवरात्र शुरू हो रहे हैं।मुख्यमंत्री योगी आदित्यनाथ ने जनपद लखनऊ में कोरोना के उपचार के लिए एल-2 एवं एल-3 के पर्याप्त बेड की उपलब्धता सुनिश्चित करने के निर्देश दिए हैं। लखनऊ में तत्काल कम से कम 2 हजार आईसीयू बेड की व्यवस्था करने के भी निर्देश दिए हैं। इसके बाद अगले एक सप्ताह में 2 हजार अतिरिक्त कोविड बेड का प्रबंधन करने के लिए भी कहा है। जिलाधिकारी को जनपद लखनऊ के सभी कोविड अस्पतालों में ऑक्सीजन की निरंतर आपूर्ति सुनिश्चित करने के निर्देश दिए हैं।सीएम ने एरा मेडिकल कॉलेज, टीएस मिश्रा मेडिकल कॉलेज तता इंटीग्रल मेडिकल कॉलेज को पूर्ण रूप से डेडीकेटेड कोविड अस्पताल के रूप में परिवर्तित करने के लिए कहा है। साथ ही बलरामपुर अस्पताल में 300 बेड का डेडीकेटेड कोविड अस्पताल रविवार (11 अप्रैल) को सुबह से कार्यशील किया जाएगा। डेडीकेटेड कोविड अस्पताल में परिवर्तित किए जा रहे तीनों मोडिकल कॉलेजों तथा बलरामपुर चिकित्सालय में ट्रेंड मैनपावर की व्यवस्था के साथ ही वेंटीलेटर एवं एचएफएनसी की उपलब्धता सुनिश्चित किए जाने के निर्देश दिए हैं। यूपी में शनिवार को कोरोना के 12787 नए मामले आएउत्तर प्रदेश में कोरोना वायरस संक्रमण ने रफ्तार पकड़ ली है। शनिवार को राज्य में कोरोना वायरस के करीब 13 हजार नए केस मिले हैं। राज्य स्वास्थ्य विभाग के अनुसार, उत्तर प्रदेश में कोरोना के 12787 नए पॉजिटिव केस मिले हैं जबकि इस दौरान 2207 मरीज कोरोना वायरस को मात देकर ठीक हो गए, इन्हें अस्पतालों से छुट्टी दे दी गई है।विभाग ने बताया कि राज्य में अभी तक कुल 676739 केस मिले हैं, जिनमें से कुल 58801 एक्टिव केस हैं। राज्य में कुल 608853 लोग कोरोना वायरस को हराकर ठीक हो गए हैं, जिन्हें डिस्चार्ज किया जा चुका है। विभाग ने बताया कि राज्य में 48 मरीजों की मौत हुई है, जिसके साथ ही कुल मरने वालों की संख्या 9085 हो गई है।गौरतलब है कि कोरोना वायरस का सबसे ज्यादा खतरा राज्य की राजधानी लखनऊ में है। राज्य के भीतर लखनऊ में सबसे ज्यादा कोरोना वायरस के मामले मिल रहे हैं। शनिवार को लखनऊ में सबसे ज्यादा 4059 पॉजिटिव केस मिले हैं। यहां अभी तक कुल 102963 मिल चुके हैं, जिनमें से 84972 ठीक हो गए और 1301 की मौत हो चुकी है।